Svrček, Miloš, poslanec NR SR (2023-03-22):
Ďakujem pekne za slovo, pán predsedajúci. Cieľom predloženého legislatívneho návrhu je v nadväznosti na potrebu zrýchlenia procesov prípravy pri výstavbe diaľničnej siete v Slovenskej republike prijať návrh opatrení, ktoré smerujú k optimalizácii jednotlivých procesov predovšetkým úpravou lehôt tak, aby sa zabezpečil náležitý prínos benefitov výstavby diaľničnej siete zadefinovanej v prílohe, ktorú máme v zákone 669/2007 Z. z. Investičná príprava diaľnic a ciest pre motorové vozidlá v podmienkach Slovenskej republiky nie je z časového hľadiska dostatočne efektívna. Táto skutočnosť je v rámci jednotlivých procesov prípravy ovplyvnená najmä náročnou administratívnou záťažou na investorov stavieb diaľnic v kontexte jednotlivých fáz získavania nevyhnutných povolení a vyjadrení, napríklad duplicitné ekonomické hodnotenia Útvaru hodnoty za peniaze v každej fáze procesu prípravy, neúmerné požiadavky dotknutých orgánov alebo externých subjektov a podobne. Tieto aspekty vo vzájomnej súvislosti častokrát spôsobujú neplatnosť niektorých skôr vydaných rozhodnutí, čo vedie k duplicitnému a zdĺhavému procesu získavania a obnovovania niektorých rozhodnutí. Vzniknuté časové straty v rámci jednotlivých fáz investičnej prípravy a výstavby diaľnic vedú z pohľadu investorov stavieb k neefektívnemu vynakladaniu finančných prostriedkov zo štátneho rozpočtu a v mnohých prípadoch to znamená aj omeškanie prípravy jednotlivých stavieb diaľnic. Objektívna nemožnosť efektívneho progresu prípravy z dôvodu opakujúcich sa prieťahov v konaniach a duplicitných posudzovaní a následne rozsiahle konsekvencie, a to najmä z pohľadu omeškania nábehu sociálno-ekonomických, socioekonomických benefitov pre obyvateľov dotknutých území. Tieto navrhované legislatívne opatrenia majú za cieľ zefektívniť proces investičnej prípravy diaľnic, čo je nevyhnutným predpokladom pre naplnenie strategických cieľov v oblasti cestnej infraštruktúry na území Slovenskej republiky, najmä v kontexte plynulého rozvoja diaľničnej siete, a to nielen národného významu, ale aj významu medzinárodného. Slovenská republika musí nevyhnutne pristúpiť k zrýchleniu jednotlivých bodov a procesov prípravy a výstavby diaľnic, a to najmä za účelom čo najskoršieho dobudovania úsekov patriacich do základnej siete TEN-T koridorov a súčasne je Slovenská republika aj signatárskou krajinou niekoľkých multilaterálnych dohôd, v ktorých deklarovala vyvinúť zo svojej strany maximálne úsilie pre prepojenie rýchlostnej cesty napríklad R4 a rýchlostnej cesty S19 v Poľskej republike do konca roku 2028, pričom rýchlostná cesta R4 ako súčasť významného medzinárodného koridoru Via Carpatia sa v roku 2022 stala súčasťou rozšírenej siete TEN-T koridorov. Hlavným cieľom výstavby v rámci koncepcie rozvoja diaľničnej siete na území Slovenskej republiky je dobudovanie diaľničných úsekov s dôrazom na súčasné aj výhľadové nároky na dopravu na daných územiach. V rámci úvodného slova za mňa všetko. Pán predsedajúci, hlásim sa aj ako navrhovateľ do rozpravy, kde chcem detailnejšie vysvetliť, ktoré úseky budú spadať do prílohy tohto zákona, ktoré sa budú zaraďovať významné úseky, ktoré by sa mali začať riešiť v príprave dokumentácie na výstavbu, a taktiež čo je hlavným cieľom tejto novely. Ďakujem.